Kry só die poskantoor se digitale posbusDie Suid-Afrikaanse poskantoor (Foto: Wikipedia) Kliënte van die Suid-Afrikaanse poskantoor wat hul posbusse voor die einde van dié jaar hernu, kwalifiseer vir ŉ gratis lewenslange digitale posbus wat hulle onder meer in staat sal stel om privaat dokumente veilig te stoor. Craig Mooi, ŉ woordvoerder van die SA Poskantoor, sê dié organisasie wil ŉ veilige kommunikasieplatform vir kliënte skep wat gebruik kan word vir die stuur en ontvang van elektroniese pos, maar ook ŉ geënkripteerde stoorfasiliteit insluit waar belangrike elektroniese dokumente veilig bewaar kan word. Dié elektroniese posbus sluit ook ŉ veilige betaalopsie in sodat kliënte met dieselfde stelsel in ŉ japtrap rekeninge kan betaal. “Posbusse is geredelik beskikbaar en veilig,” sê Mooi. “Met dié digitale posbus kan ons kliente hulle e-posse en rekeninge op meer as een platform kry.” Die jaarlikse huurgeld vir ŉ posbus is R450 en R1 800 vir ŉ privaatsak – beide opsies sluit die elektroniese posbus in indien dit voor die einde van die jaar hernu word. Posbusse kan by enige poskantoor landwyd betaal word of met ŉ debietkaart, kontant of tjek op die SA Poskantoor se webwerf. Vir enige navrae, kan die inbelsentrum gekontak word deur 0860 086 860 te bel.